Piques (joc)

**Piques** és un joc de captura que es juga generalment amb 4 jugadors dividits en dos equips, amb una baralla francesa de 52 cartes, sense comodins.

## Objectiu

Guanyar, cada equip, tantes jugades com s'aposten en començar la ronda per tal d'anar aconseguint punts.

## Valor de les cartes

Per a cada coll, el valor de les cartes de major a menor és: **As, K, Q, J, 10, 9, 8, 7, 6, 5, 4, 3 i 2.**

Les piques sempre valen més que qualsevol carta dels altres colls i, en absència de piques, les cartes del coll que és mà (el de la carta que enceta la passada) valen més que les dels altres colls.

## Preparació

S'exposen les normes per a 4 jugadors que s'enfronten en dos equips. Per a altres configuracions, vegeu l'apartat de **variacions**. Establiu els dos equips i seieu alternant els integrants de cada equip, de manera que cadascú tingui el seu company assegut a l'enfront.

Triau un repartidor a l'atzar, remenau i **repartiu totes les cartes** de la baralla en sentit horari (que serà també el sentit del joc), començant pel jugador que seu a l'esquerra del repartidor, fins que els quatre jugadors en tinguin 13, que seran la mà de cadascú en la ronda que comença.

### Apostes

Abans de començar la ronda, els jugadors, en haver rebut les cartes, les miren en secret i **aposten quants de jocs guanyaran** en la ronda (quantes vegades s'emportaran les 4 cartes jugades al mig llençant la que té més valor). Cada jugador verbalitza una aposta (convé tenir llibreta i apuntar-les) i la suma de les dues apostes dels integrants de cada equip és l'objectiu de mans que han de guanyar entre tots dos durant la ronda. Notau que, per exemple, és igual que un hagi apostat que guanyaria 1 joc i l'altre 3: mentre en acabar la ronda n'hagin guanyat 4 entre tots dos, que n'és la suma, hauran assolit l'objectiu.

Es pot apostar a qualsevol número del 0 al 13 (que és el màxim de passades que hi ha). Qui n'aposta zero, es diu que juga a **Nil**, i bàsicament assegura que no guanyarà cap joc durant la ronda. Hi ha una **bonificació extraordinària** quan es guanya aquesta aposta i una penalització concreta si no s'aconsegueix. És indiferent si la suma de les apostes d'ambdós equips supera els 13 jocs que tindrà la ronda, simplement que implica que algun dels equips no ho podrà aconseguir.

## Regles

Comença el jugador que seu a l'esquerra de qui ha repartit, que ha de jugar la carta que vulgui de la seva mà llevat d'una pica (a no ser que tingui les 13 cartes de piques, situació que li donaria la victòria instantània). Cada jugador en el seu torn, en sentit horari, ha de seguir mentre pugui el coll que ha començat la passada fins que han jugat carta tots quatre. Si hom no pot seguir el coll de la passada, pot jugar qualsevol altra carta.

En una passada en què s'han jugat piques, guanya la carta de piques jugada amb valor més alt. Si no se n'hi han jugades, la guanya la carta més alta del coll que encetava la passada. **Que guanya una passada comença la següent**.

**Les piques no es poden jugar per a encetar passada fins que** un jugador n'hagi jugada una abans (fent el que es coneix per ***obrir piques***) o bé que el jugador que comença la passada no tingui altra cosa en mà.

Convé acordar un mecanisme per a contar les passades guanyades per a cada equip. Una bona manera és apilar les quatre cartes jugades i col·locar-les damunt la taula davant qui se les hagi endutes, fent de marcadors. També es poden anar apuntant.

### Final del joc

La ronda s'acaba quan tothom queda sense cartes en mà. Aleshores es contrasten els jocs guanyats amb les apostes fetes en començar la ronda per a determinar la puntuació obtinguda per cada equip, que es va acumulant al llarg de les rondes (i que pot minvar si s'obté puntuació negativa). Es juguen tantes rondes com calgui **fins que un dels equips arribi o superi els 500 punts**. En cas d'arribar-hi tots dos en la mateixa ronda, guanya l'equip amb més punts. És possible marcar altres límits de puntuació en funció de voler fer la partida més o menys llarga.

## Puntuació

Al final de cada ronda s'estableixen els punts que guanya (o perd) cada equip en la partida, en funció de les apostes fetes i les mans guanyades. Notau que es poden aconseguir puntuacions negatives i, fins i tot, que el balanç de la partida sigui un nombre negatiu.

* Si un equip guanya tantes passades com ha apostat en començar la ronda, fa **10 punts** per cada passa passada apostada.
	+ Per cada passada guanyada de més, guanyen **1 punt més**. Per exemple: si un equip havia apostat guanyar 5 passades i en guanya 6, faran 50 punts per les passades apostades (5 × 10) i un punt extra per la passada guanyada de més (per tant, guanyaran 51 punts en la ronda).
	+ **Regla de les bosses**. Quan un equip guanya més mans que les apostades en una ronda, acumula el que col·loquialment es diria ***bosses***. Per cada mà que excedeix l'aposta, acumula una bossa. **En arribar a les 10 bosses, l'equip restarà 100 punts** a la puntuació obtinguda en la ronda (si el resultat és negatiu, s'aplicarà igual a la puntuació de la partida). Una vegada passades les 10 bosses, es comença a comptar un nou cicle de 10 més, i així. Convé anar apuntant les bosses en una llibreta o amb marcadors.
* **Nil:** si un jugador aposta a Nil (que no guanyarà cap mà de la ronda):
	+ El seu equip guanya una bonificació de **100 punts si ho aconsegueix**, que se sumarà als punts obtinguts en la ronda.
	+ **Si no ho aconsegueix** (guanya alguna mà havent apostat *Nil*), **el seu equip resta 100 punts** a la puntuació obtinguda.
* Si un equip **no guanya** al final de la ronda les jugades que havia apostat, perd 10 punts per cada mà apostada. Per exemple: si havien apostat entre els dos jugadors guanyar 6 mans i només en guanyen 4, l'equip no sumarà cap punt i en restarà 50.

## Variacions

En relació al joc d'equip o als participants:

* **Joc individual**. Hi participen 4 jugadors però sense formar equips: cadascú aposta per a si mateix. En aquesta variant és obligatori que, una vegada encetada la passada, es jugui una carta més alta del mateix pal si se'n disposa, això inclou
* **6 jugadors**. Es fan dos equips de 3 jugadors, que seuen alternats amb els jugadors rivals. S'hi juga amb dues baralles llevant-hi dos dosos (que no siguin de piques), és a dir: amb 102 cartes. Les apostes, la puntuació, el joc en equip i el funcionament són idèntics al joc bàsic. Quan dues cartes idèntiques es juguen en la mateixa passada, la segona guanya a la primera.
* **3 jugadors**. S'hi juga individualment. Es reparteixen 17 cartes per hom a cada ronda i les sobrants queden excloses. En aquesta variant hi ha qui fa que les bosses (cada mà guanyada que excedeix l'aposta) resten 10 punts directament a la puntuació obtinguda assolint l'aposta.
* **2 jugadors**. En lloc de repartir les cartes inicials, es remenen i es fa una pila cap per avall. Cada jugador, per torns, agafa una carta i la mira sense mostrar-la al rival: si se la vol quedar, agafa la següent carta de la pila, la mira i la descarta cap per avall. Si no la vol, la descarta i es queda la següent carta de la pila. Seguidament, el rival procedeix de la mateixa manera, i així fins que cadascú ha configurat una mà de 13 cartes (i han descartat 13 cartes per hom). Aleshores, es fan les apostes i el joc comença seguint el mateix mecanisme que en el joc de 4 jugadors.

Altres variacions o possibilitats:

* **Nil a cegues**. Un jugador pot apostar Nil abans de veure les cartes: es diu que fa un Nil *a cegues*. Si l'assoleix, puntual el doble (+200 punts) i si falla, només se li imposa la meitat de la penalització (-50 punts).
* **Tocar la lluna**. Quan un equip aposta guanyar 13 mans i ho aconsegueix, guanya 200 punts. En perd 200 si no ho aconsegueix.
* **Doble Nil**. Si els dos jugadors aposten Nil alhora, la bonificació si ho assoleixen tots dos és de 500 punts. La penalització és aquesta mateixa i n'hi ha prou que un dels dos falli perquè s'apliqui.
* **Bemo**. Un equip pot apostar, a part, guanyar les 6 primeres mans de la ronda, aconsegueix una puntuació extra de 60 punts (i -60 punts si no se'n surt).

## Curiositats

Piques és un joc prou modern, es va inventar als Estats Units en la dècada de 1930 on es va acabar estenent i popularitzant molt, malgrat que en altres països no s'ha fet popular fins a l'era digital, en què els jocs en línia l'han popularitzat en àmbit internacional.